Съдържание
Индекс 🔎︎

# Експортиране на HTML – страница 2

Определя типа на публикацията

Можете да укажете дали желаете да включите рамки, заглавие и бележки за презентацията.

За достъп до тази команда...

LibreOffice Draw или LibreOffice Impress - меню Файл - Експортиране, изберете тип файлове HTML, страница 2 на помощника.

## Тип на публикацията

Определя основните настройки за експортирането.

## Стандартен формат HTML

Създава стандартни страници на HTML от експортираните страници.

## Стандартен HTML с рамки

Създава стандартни страници на HTML с рамки. Експортираната страница ще бъде разположена в главната рамка, а рамката отляво ще показва таблица на съдържанието във вид на хипервръзки.

### Създаване на заглавна страница

Създава заглавна страница за документа ви.

### Показване на бележките

Указва, че бележките също ще бъдат показани.

## Автоматично

Създава презентация във формат HTML по подразбиране, предназначена за изложбен павилион – с автоматично сменящи се през определен интервал кадри.

### Както е зададено в документа

Преходът между кадрите зависи от интервала, зададен за всеки кадър в презентацията. Ако зададете ръчен преход между кадрите, презентацията във формат HTML ще показва нова страница при натискане на клавиш от клавиатурата.

### Автоматично

Смяната на страниците става автоматично след изминаването на зададения времеви интервал и не зависи от съдържанието на презентацията.

### През даден интервал

Определя продължителността на показването на всеки кадър.

### Безкрайно

Автоматично рестартира HTML презентацията след показването на последния кадър.

## WebCast

При експортиране чрез WebCast се генерират автоматични скриптове с поддръжка на Perl или ASP. Това позволява на говорителя (например при телефонна конференция, придружена от прожектиране на презентацията в Интернет) да сменя кадрите в уеббраузърите на публиката. Повече информация ще намерите под заглавие WebCast по-долу в този раздел.

### Active Server Pages (ASP)

Когато изберете ASP , при експортирането чрез WebCast се създават страници на ASP. Забележете, че тогава HTML презентацията може да бъде публикувана само чрез сървър, поддържащ ASP.

### Perl

Използва се от експортирането чрез WebCast за създаване страници на HTML и скриптове на Perl.

#### URL за слушатели

Указва URL (абсолютен или относителен), който да бъде въведен от зрителя, за да види презентацията.

#### URL за презентация

Указва URL (абсолютен или относителен), на който е записана презентацията в уебсървъра.

#### URL за скриптове на Perl:

Указва URL (абсолютен или относителен) за генерираните скриптове на Perl.

## Още информация относно експортирането чрез WebCast

Съществуват две възможности за експортиране на презентации от LibreOffice Impress чрез технологията WebCast: Active Server Pages (ASP) и Perl.

И в двата случая за WebCast е необходим HTTP сървър, който предлага скриптов език Perl или ASP. Затова настройката за експортиране зависи от използвания сървър за HTTP.

## WebCast с ASP

### Експортиране

- За да експортирате към ASP, в документа на LibreOffice Impress изберете Файл - Експортиране. Ще видите диалоговия прозорец Експортиране, в който трябва да изберете Документ на HTML за тип на файла. След като изберете директория и въведете файлово име, щракнете върху Експортиране. За експортиране като ASP препоръчваме да изберете „тайно“ име за HTML файла (подробностите следват малко по-долу). След това ще видите диалоговия прозорец Експортиране на HTML. Няколко файла ще бъдат записани в току-що избраната от вас директория.

- Водещият презентацията използва въведеното име на файл, за да сменя кадрите, които вижда публиката. Можете да запишете файловете за WebCast локално или направо в HTTP сървър. Локално записаните файлове могат да бъдат прехвърлени впоследствие към HTTP сървъра чрез FTP. Забележете, че WebCast работи само ако файловете бъдат поискани през HTTP сървър.

Не използвайте една и съща директория за две различни експортирания към HTML.

- Изберете WebCast като тип на публикацията във втората страница от помощника Експортиране на HTML.

- В областта с настройките за WebCast изберете Active Server Pages (ASP). След това можете да продължите да задавате други настройки или да започнете експортирането чрез бутона Създаване.

### Използване на WebCast с ASP

Можете да използвате WebCast веднага след като експортираните файлове станат достъпни от HTTP сървър.

Пример:

Да предположим, че в компютъра ви е инсталиран Microsoft Internet Information Server. При инсталирането на IISS сте въвели „c:\Inet\wwwroot\presentation“ като директория за изход във формат HTML. Приемаме, че URL на компютъра ви е „http://myserver.com“.

- Записали сте създадените от експортирането файлове в директорията c:\Inet\wwwroot\presentation\. В нея при експортирането е създаден HTML файл, който може да бъде наименуван например „secret.htm“. Въвели сте това име в диалоговия прозорец „Записване“ (вижте по-горе). Сега водещият презентацията може да достигне експортираните файлове, като въведе URL http://myserver.com/presentation/secret.htm в който и да е HTTP браузър, поддържащ JavaScript. След това може да сменя страницата чрез контролите във формуляра.

Слушателите могат да видят кадъра, избран от водещия, чрез URL http://myserver.com/presentation/webcast.asp. Те не могат да избират друг кадър измежду публикуваните на същия URL, освен ако научат имената на файловете. Уверете се, че HTTP сървърът не показва списъка със съдържанието на директорията.

## WebCast с Perl

### Експортиране

- За да експортирате, в документа на LibreOffice Impress изберете Файл - Експортиране. Ще се отвори диалоговият прозорец Експортиране, в който трябва да изберете Документ на HTML за тип на файла. След като изберете папка и въведете име за файла, щракнете върху Записване. Ще се отвори помощникът Експортиране на HTML. В току-що избраната от вас папка ще бъдат записани няколко файла.

- Въведеното файлово име ще бъде използвано от водещия, за да превключва между кадрите на презентацията. Трябва да изберете празна директория.

- Във втората страница на помощника изберете WebCast за тип на публикацията.

- В областта за настройки на WebCast изберете Perl.

- В текстовото поле URL за слушатели въведете името на файла за документа на HTML, който ще бъде използван от публиката. В URL за презентация въведете URL на директорията, която ще бъде използвана за презентацията, а в URL за скриптове на Perl – URL за директорията със CGI скриптове. След това можете да зададете останалите настройки в следващите страници на помощника или да започнете експортирането, като щракнете върху бутона Създаване.

### Използване на WebCast с Perl

Файловете, създадени по време на експортирането, трябва да се поставят в HTTP сървър с поддръжка на Perl. Това не може да стане автоматично заради разликите в съществуващите такива сървъри. По-долу са описани необходимите стъпки. Консултирайте се с упътването на сървъра или попитайте мрежовия администратор как да приложите стъпките за вашия конкретен сървър.

- Първо трябва да запишете експортираните файлове в правилната директория на HTTP сървъра.

- Поставете всички файлове с разширения htm, jpg и gif в директорията на HTTP сървъра, посочена в текстовото поле URL за презентация.

- Всички файлове с разширения pl и txt трябва да бъдат поставени в директорията на HTTP сървъра, посочена в текстовото поле URL за скриптове на Perl. Тя трябва да бъде конфигурирана така, че съдържащите се в нея скриптове на Perl да могат да се стартират и от заявка чрез HTTP.

- В системи, съвместими с UNIX, разрешете изпълняването на файловете с разширение pl от HTTP сървъра. Обикновено това се прави с командата chmod. Правата за достъп до файла currpic.txt трябва да позволяват на HTTP сървъра да пише в този файл.

Сега би трябвало да можете да използвате презентацията чрез WebCast.

Пример:

За този пример приемаме, че имате компютър с Linux и HTTP сървър. URL на HTTP сървъра е http://myserver.com, а директорията, в която са записани документите на HTML, е //user/local/http/. Скриптовете на Perl са в директорията //user/local/http/cgi-bin/. Въведете secret.htm като име на файла за експортиране и presentation.htm в полето URL за слушатели. В полето URL за презентация въведете http://myserver.com/presentation/, а в URL за скриптове на Perl – http://myserver.com/cgi-bin/.

- Сега копирайте всички файлове с разширения htm, jpg и gif от директориите, зададени при експортирането, в директорията //user/local/http/presentation/ на HTTP сървъра, а всички файлове с разширения pl и txt – в директорията //user/local/http/cgi-bin/.

- Влезте в сървъра като root и превключете към директорията //user/local/http/cgi-bin/. Можете да зададете необходимите права с командата chmod.

След като приключите с инсталирането на файловете на Perl, водещият ще може да проведе презентацията. Слушателите ще могат да виждат кадрите чрез URL адреса http://myserver.com/presentation/presentation.htm.